Sé munur á uppsetningu texta hér að neðan og í PDF skjali gildir PDF skjalið . 1370 / 2019 14. nóvember 2019 Verkefni Brunavarna Húnaþings vestra ( BHV ) ákvarðast af lögum um brunavarnir nr. 75 / 2000 með síðari breytingum og reglugerðum settum samkvæmt þeim . Af öðrum verkefnum skal BHV taka gjald samkvæmt gjaldskrá þessari . Af gjaldskyldum verkefnum skal BHV taka gjald í samræmi við þann kostnað sem stofnunin verður fyrir vegna þeirra . Gjald skal ákvarðað á grundvelli vinnuframlags starfsmanna . Þegar um útkall er að ræða er að lágmarki innheimt fyrir fjóra tíma vegna hvers starfsmanns . Fast tímagjald fyrir klukkustund útseldrar vinnu hvers starfsmanns er 7.950 krónur og tekur mið af fjárhagsáætlun BHV . Af umsögnum til annarra opinberra stofnana vegna leyfisskyldrar starfsemi skal tekið fast gjald vegna þriggja klukkustunda vinnu ef skoða þarf viðkomandi stað , en einnar klukkustundar ef umsögn er afgreidd án skoðunar á staðnum . Slökkviliðsstjóra er heimilt að fella niður gjald vegna starfsemi ef verkefni telst þjóna almannahagsmunum og / eða fellur að markmiðum BHV . Falli ráðgjafarvinna undir ákvæði stjórnsýslulaga um upplýsinga - og leiðbeiningaskyldu skal sú vinna undanþegin gjaldi . Skrifstofa Húnaþings vestra annast innheimtu gjalda f.h . BHV samkvæmt gjaldskrá þessari eða innheimtufyrirtæki sem er falið verkefnið samkvæmt samningi þar að lútandi . Um innheimtu gjalda skal fara eftir viðteknum venjum í innheimtu opinberra stofnana . Vangreidd gjöld samkvæmt gjaldskránni skulu , þegar vægari innheimtuaðgerðir hafa ekki borið árangur , sótt fyrir dómstólum og í kjölfarið skal afla fjárnáms fyrir öllum skuldum skv. ofangreindu . Gjöldum sem til eru komin vegna eftirlits með því að farið hefur verið að kröfum um úrbætur á eldvörnum fylgir lögveð í viðkomandi fasteign eða lóð , sbr. 2. og 3. mgr. 29. gr. laga um brunavarnir . Gjalddagi gjalda samkvæmt gjaldskránni er útgáfudagur reiknings og eindagi er 30 dögum síðar . Dráttarvextir reiknast frá gjalddaga séu gjöldin ekki greidd á eindaga . Innheimt gjöld samkvæmt gjaldskrá þessari skulu renna til samfélags - og forvarnaverkefna á vegum BHV . Gjaldskrá þessi er unnin af slökkviliðsstjóra og samþykkt af sveitarstjórn Húnaþings vestra , með heimild í sveitarstjórnarlögum nr. 138 / 2011 með síðari breytingum . Gjaldskráin öðlast gildi við birtingu . Jafnframt fellur brott gjaldskrá sama efnis nr. 1110 / 2017 . Gjaldskráin tekur breytingum samkvæmt ákvörðun sveitarstjórnar hverju sinni . Samþykkt á 318. fundi sveitarstjórnar þann 14. nóvember 2019 .